Vermeende ontvoeringsmeesterbrein in Centurion aangekeerEsmael Malude Ramos Nangy. (Foto: SAPD) ’n Multidissiplinêre taakspan het Saterdagaand in Centurion op ŉ vermeende meesterbrein toegeslaan wat in verband met verskeie ontvoeringsake gesoek word waarin lospryse in Mosambiek geëis is. Die 50-jarige Mosambieker, Esmael Malude Ramos Nangy, is deur lede van die Trilaterale Beplanningsel (TPC), Interpol, die spesiale taakmag (STF), misdaadintelligensie en die Valke by ’n luukse landgoed in hegtenis geneem. Die TPC is ’n struktuur wat op die been gebring is en deur die polisieministers in Suid-Afrika, Mosambiek en Tanzanië gelei word om georganiseerde misdaad in dié lande hok te slaan. Brig. Athlenda Mathe, polisiewoordvoerder, sê die span het op ’n lasbrief en uitleweringsbevel gereageer wat deur die Mosambiekse regering uitgereik is. Nangy het onder meer ’n 9 mm-pistool in sy besit gehad, veertien 9 mm-patrone, vyf selfone, verskeie Suid-Afrikaanse bankkaarte en verskeie Suid-Afrikaanse en Mosambiekse simkaarte. Hy sal Maandag in die Randburg-landdroshof verskyn waar die uitleweringsprosesse onmiddellik sal begin.